འདིར་འཇམ་མགོན་བླ་མ་ཙོང་ཁ་པ་ཆེན་པོས་མཛད་པའི་སྤྱན་སྔ་གྲགས་པ་བྱང་ཆུབ་ཀྱི་རྟོགས་བརྗོད་བྱིན་རླབས་ཀྱི་ལྷུན་པོ་ཞེས་བྱ་བ་འདི་ཉིད།དེ་སྔོན་གདན་སར་སྡོད་རིང་འདི་ཉིད་ལན་གཅིག་མིན་པར་ཐེངས་མང་ཁྲིད་ཁུལ་བྱས་ཤིང་།བར་ལམ་ནས་བློ་གླིང་དཔེ་མཛོད་ཀྱིས་སྒྲ་འཇུག་བྱས་ནས་འོད་སྡེར་འགྲེམས་ཚོང་ཡང་གནང་འདུག་པར་རང་ཉིད་ཀྱིས་སྐྱར་དུ་ཉན་ཞིབ་བྱས་པས།བཟླས་བཤད་འགལ་འཁྲུལ་རིགས་ཀྱང་དུ་མ་ཞིག་ཐོན་ཡོང་གི་འདུག་པ་དང་།ཕྱིས་ཝཱཎ་ཆེས་མཐོའི་གཙུག་ལག་སློབ་གྲྭར་ཡང་སློབ་ཚན་དུ་ཡོད་སྟབས།སྔ་ཕྱིར་ཟུར་ཁྲིད་དང་དངོས་ཁྲིད་ཐེངས་མང་བྱས་པའི་ཉམས་མྱོང་ཐོག།ཤེས་རིག་ལས་ཁུངས་ཀྱིས་བཀོད་བསྒྲིགས་གནང་བའི་སློབ་གྲྭ་ཁག་གཅིག་ཏུའང་འདི་ཉིད་སློབ་ཚན་དུ་བཞག་གནང་མཛད་འདུག་པ་དེ་ཀུན་ལ་ཕན་ཐོགས་ཅུང་ཟད་ཡོང་རེས།དཔྱད་བརྗོད་འདི་ཉིད་གསར་དུ་འབྲི་འདོད་བྱུང་།ད་ཕན་བོད་ཀྱི་མཁས་པ་མི་ཉུང་བ་ཞིག་གིས་མཛད་པའི་སྙན་ངག་རང་བཞིན་གྱི་རྟོགས་བརྗོད་དང་།སྒྱུ་རྩལ་གྱི་རྣམ་པ་འབུར་དུ་ཐོན་པའི་རྩོམ་ཆོས་རྟ་མོག་གི་སྤུ་ལྟར་མཆིས་པའི་ཁྲོད་ནས།འདིའི་ཁྱད་ཆོས་འགའ་ཞིག་ལ་དམིགས་ནས་ཀྱང་དེང་རབས་ཀྱི་སྒྱུ་རྩལ་ངག་རིག་གི་སློབ་ཚན་དུ་འཚམ་པ་མཐོང་སྟེ།དང་པོ་ཚིག་སྦྱོར་གྱི་རང་བཞིན་གླུ་བརྒྱ་ངག་གཅིག་ལྟ་བུ་མ་ཡིན་པར་སྒྲ་དོན་ཅི་རིགས་སྣ་ཚོགས་པའི་རྒྱན་གྱི་རྣམ་གྲངས་འདྲ་མིན་སྤྱོད་པ།གཉིས་པ་རྒྱས་བསྡུས་ཀྱི་རང་བཞིན།ལག་པས་འཁྱོགས་ཚོད་ཀྱི་པོ་ཏི་དང་ཤོག་སྡེབ་རེ་གཉིས་ཙམ་གྱིས་རྫོགས་འགྲོ་བ་མིན་པ་མང་ཉུང་རྒྱས་བསྡུས་ཧ་ཅང་འཚམ་པའི་ནང་དུ་བརྗོད་བྱ་བསྡུས་སྟངས་ཤིན་ཏུ་སྟབས་བདེའི་འགྲོས་དང་ལྡན་པ།གསུམ་པ་བརྗོད་བྱའི་རང་བཞིན།རྒྱས་བསྡུས་འཚམ་པའི་ཚིག་སྦྱོར་ལེའུ་བཞིའི་ནང་དུ་མི་གཅིག་གི་མི་ཚེ་ལོ་རྒྱུས་ཧྲིལ་གྱིས་བསྡུས་ཤིང་།བསྡུས་ཚུལ་ཡང་ཚིག་སྙོགས་དང་དོན་སྙོགས་ཀྱི་སྤྲོས་པ་མེད་པར་མུ་ཏིག་དར་ལ་བརྒྱུད་པ་ལྟ་བུའི་ཐོགགནད་ཆེ་འགའ་ཞིག་ཐད་རྡོ་རྗེ་ཕ་ལམ་གྱི་ཕྲ་ཚོམས་བཏབ་པ་ནང་བཞིན་བྱས་པ།བཞི་པ་ལོ་རྒྱུས་རང་བཞིན།རྟོགས་བརྗོད་འདིའི་བརྗོད་གཞིའི་མི་སྣ་ནི་དཔལ་ཕག་མོ་གྲུབ་པའི་གདུང་ལས་འཁྲུངས་ཤིང་།སྣེ་གདོང་པའི་སྲིད་གཞུང་ཡང་དངོས་སུ་འཛིན་སྐྱོང་གནང་བ་དང་།ཕ་རྩ་བུ་རྒྱུད་ཚོ་བོད་ཀྱི་སྐབས་དེའི་སྲིད་སྐྱོང་རིམ་བྱོན་དང་འབྲེལ་བ་ལྡན་པས།ལོ་རྒྱུས་དང་རྒྱལ་རབས་ཀྱི་གཞི་འཛིན་ས་ཡང་རུང་པ།ལྔ་པ་ཆོས་འབྱུང་རང་བཞིན།གངས་ཅན་གྲུབ་པའི་གཙུག་རྒྱན་བཀའ་བརྒྱུད་ཕྱག་རྒྱ་ཆེན་པོའི་ནང་ཚན།དྭགས་བརྒྱུད་ཆེ་བཞི་ཡ་གྱལ་ཆུང་བརྒྱད་གང་ལས་བྱུང་བའི་མགོ་ཁུངས་དང་འབྲེལ་བ་དམ་ཟབ་ལྡན་པས།གངས་ཅན་པའི་ཆོས་འབྱུང་ལྟ་ཞིབ་འཇུག་དང་རྩོམ་སྒྲིག་གང་ཞིག་གནང་ནའང་གཞི་འཛིན་གནང་སའི་རང་བཞིན་ལྡན་པ།ད་དུང་བརྗོད་གཞིའི་མི་སྣ་དང་རྩོམ་པ་པོ།བརྗོད་གཞི་མི་སྣས་བསྟེན་པའི་རིས་མེད་མཁས་གྲུབ་དེ་དག་གི་བར་ནས།ཆོས་ལུགས་དང་ལྟ་གྲུབ་རིས་སུ་འབྱེད་པ་ལས་གནས་ལུགས་དང་ཤེས་བྱ་གལ་ཆེར་འཛིན་པའི་རང་བཞིན་ཡང་འབུར་དུ་ཐོན་འོང་པ་བཅས་ཀྱི་ཁྱད་ཆོས་ལྡན་པས།གོང་གསལ་རྒྱུ་མཚན་དེ་དག་ལ་བརྟེན་ནས་འདིར་རང་གི་མཐོང་ཐོས་མྱོང་བས་གང་ནུས་ཀྱིས་དཔྱད་བརྗོད་འགའ་སྤེལ་བ་དང་།དེའི་ཟུར་རྒྱན་ལྟ་བུར་རྟག་ཏུ་ངུའི་རྟོགས་བརྗོད་དང་།རྗེའི་བསྟོད་ཆེན་བཞི་དང་འཕྲོས་དོན་འགའ་ཞིག་ལ་དཔྱད་པ་བཅས་འགོད་ཁུལ་ཞུ་རྒྱུ་ཡིན།